***Kains merke*** (engelsk: *The Mark of Cain*) er en britisk dramafilm fra 1947 regissert av Brian Desmond Hurst. Hovedrollene spilles av Eric Portman, Patrick Holt og Sally Gray. Manuset var skrevet av Christianna Brand og Francis Crowdy. Det bygde på romanen *Airing in a Closed Carriage* fra 1943, som var skrevet av Joseph Shearing (et pseudonym for Marjorie Bowen). Romanen på sin side var basert på en virkelig sak der Florence Maybrick stod tiltalt for drap.

Handling
--------

Merk: *Deler av handlingen avsløres i den nedenstående teksten.*
Filmen handler om to rivaliserende brødre (Eric Portman og Patrick Holt), som begge faller for en kvinne spilt av Sally Gray.

Industrimannen Richard Howard besøker Bordeaux i Frankrike for å kjøpe bomull til sine spinnerier fra Sarah Bonheur. Han forelsker seg i henne og tilbringer en del av forretningsreisen på sightseeing sammen med henne. Hans yngre bror John ankommer for å være med på å inngå en kjøpsavtale, og også han blir tiltrukket av Sarah. Etter kort tid gifter John og Sarah seg.

Sarah lever en ensom tilværelse i Johns store herskapshus i Manchester. Hun betror Richard at ekteskapet gjør henne deprimert. Richard oppmuntrer henne til å ta ut skilsmisse og dra sin vei sammen med ham. Sarah oppsøker en advokat, som sier at hun må bevise at hennes ektemann behandler henne ille, for eksempel at han slår henne i vitners nærvær. Noe senere slår John Sarah i ansiktet under en diskusjon, i Richards påsyn. Hun har dermed fått det beviset hun trenger for å kunne forlate John, men han nekter henne å ta med seg deres vesle datter Sally. Senere sier John at han er lei for at han slo henne og at han ikke ville legge hindringer i veien dersom hun forlater ham og tar Sally med seg. Sarah bestemmer seg for å bli.

Så blir John syk. Han ber Richard om å gi ham et pulver som han bruker som medisin. Richard heller i stedet opp giftpulver i glasset. John dør, og Richard forsøker å kaste mistanken over på Sarah.

Rolleliste (i utvalg)
---------------------

* Eric Portman – Richard Howard
* Sally Gray – Sarah Bonheur
* Patrick Holt – John Howard
* Dermot Walsh – Jerome Thorn
* Denis O'Dea – Sir William Godgrey
* Edward Lexy – Lord Rochford
* Therese Giehse – Sister Seraphine
* Maureen Delany – Daisy Cobb
* Helen Cherry – Mary
* Vida Hope – Jennie
* Dora Sevening – Mme. Bonheur
* Janet Kay – Sylvia
* James Hayter – Dr. White
* Helen Goss – Lizzie Burt
* Beryl Measor – Nurse Brand
* Andrew Cruickshank – Sir Jonathon Dockwra
* Marjorie Gresley – Lady Rochford

Referanser
----------

1. ↑  «Kains merke». *Filmdatabasen*. Medietilsynet. Besøkt 9. september 2020.
2. ↑  «The Mark of Cain (1948)». BFI. Besøkt 9. september 2020.
3. ↑  «Review: 'The Mark of Cain'». RadioTimes. 16. juni 2016. Arkivert fra originalen 6. august 2021. Besøkt 9. september 2020.
4. ↑  Vagarian. Vagarian (10. desember 2010). «Dust & Corruption: Joseph Shearing's 'Airing in a Closed Carriage' and the Florence Maybrick mystery». dustandcorruption.blogspot.co.uk. Besøkt 9. september 2020.
5. 1 2 3  Basert på gjennomsyn av filmen 9. september 2020.

Eksterne lenker
---------------

* (en) *Kains merke* på Internet Movie Database Rediger på Wikidata

* (en) *Kains merke* på AllMovie Rediger på Wikidata